2001. gada Latvijas pašvaldību vēlēšanas
2001. gada Latvijas pašvaldību vēlēšanas notika 11. martā. Domes tika ievēlētas 552 pašvaldībās — 7 republikas pilsētās un 545 pagastos. Vēlēšanas organizēja Centrālā vēlēšanu komisija. Pašvaldību vēlēšanām bija pieteikušies 1520 kandidātu saraksti, kuros pieteikti 13 560 kandidāti. Lielākā pašvaldība, kurā tika ievēlēti deputāti, ir Rīga, kuras domē ir vieta 60 mandātiem. Kandidātu sarakstus varēja iesniegt no 2001. gada 20. līdz 30. janvārim. Vēlēšanās no 1 336 495 balsstiesīgajiem pilsoņiem piedalījās 828 333 vēlētāji jeb 61,98% no visiem balsstiesīgajiem. Vēlēšanas notika 952 vēlēšanu iecirkņos, novadu un pilsētu domēs kopā tika ievēlēti 4179 deputāti. Trijās pašvaldībās saskaņā ar rajona tiesu lēmumiem notika atkārtotas vēlēšanas. 8. jūlijā notika vēlēšanas Viesturu pagastā un Preiļu novadā, bet 22. jūlijā — Ilūkstē.